*Tämä artikkeli käsittelee media-alan henkilöä. Samannimistä nyrkkeilijää käsittelee artikkeli Jarmo Eskelinen (nyrkkeilijä).*
Jarmo Elukka Eskelinen syksyllä 2018.
**Jarmo Eskelinen** (myös **Elukka Eskelinen**; s. 20. marraskuuta 1962 Joensuu) on kulttuuri- ja teknologia-alojen asiantuntija ja vaikuttaja ja Edinburghin yliopiston Data Driven Innovation -ohjelman johtaja vuodesta 2018. Hän on myös Lontoon Smart London Boardin jäsen.

Aiemmin Eskelinen työskenteli Lontoossa Future Cities Catapultin (nyk. Connected Places Catapult) innovaatio- ja teknologiajohtajana sekä johti suuryritysten perustamaa ja Helsingin kaupungin omistamaa digitaalisten palvelujen kehitysyhtiötä Forum Virium Helsinkiä. Hän esitelmöi koti- ja ulkomailla aiheinaan muun muassa älykaupungit, avoin data sekä avoin innovaatio.

Ura
---

Eskelinen opiskeli 1982–1989 Teknillisessä korkeakoulussa arkkitehtuuria ja työskenteli arkkitehtitoimistoissa. Hänen uransa tapahtumajärjestäjänä alkoi 1980-luvun lopussa Imagen juhlien ja Rakkautta & Anarkiaa -elokuvafestivaalin yhteydessä, minkä lisäksi hän toimi rumpalina ja DJ:nä. Vuonna 1995 hän perusti tuotantoyhtiö *PopZoo Promotions*in, joka vastasi mm. Helsingin Juhlaviikkojen Huvila-teltan suunnittelusta ja ohjelmistosta. Festivaalien melu- ja talousskandaaleista huolimatta Huvila oli menestys, ja PopZoo vastasi sen ohjelmistosta vuoteen 2000 saakka.

Eskelinen myi yrityksensä 1997 siirtyessään ohjelmapäälliköksi Helsingin kulttuuripääkaupunkivuoden Helsinki 2000-organisaatioon, jossa hänen johtamansa tuotantoryhmä vastasi kulttuuripääkaupunkivuoden arkkitehtuuri-, design-, elokuva-, kaupunkitapahtuma-, populaarimusiikki-, uusmedia- ja valokuvaohjelmistoista.

Vuodesta 2001 Eskelinen oli vajaan viiden vuoden ajan Taideteollisen korkeakoulun AV-alan tutkimus- ja kehityskeskuksen Mediakeskus Lumeen johtajana. Lumeen tehtäviin kuuluivat muun muassa AV-alan tutkimus- ja kehityshankkeet ja elokuva-, TV- ja tapahtumatuotantopalvelut sekä koulutuksen tarpeisiin että ammattituotantoihin.

Forum Virium Helsingin toimitusjohtajana Eskelinen toimi kymmenen vuoden ajan, 2006–2016. Forum Viriumin jäseninä on merkittäviä Suomessa toimivia digitaalisten palvelujen kehittäjäyrityksiä IT-, media- ja palvelutoimialoilta (mm. Nokia, Yleisradio, IBM ja Tieto), VTT, Tekes ja Sitra. Forum Virium Helsingin omistaa Helsingin kaupunki, jolle Forum Virium on yksi elinkeinopolitiikan kärkihankkeista. Yhtiö toteuttaa digitaalisten palvelujen kehityshankkeita. Forum Virium muun muassa koordinoi Suomen kuuden suurimman kaupungin yhteistä 6Aika-strategiaa ja on ollut merkittävässä roolissa Helsingin seudun avoimen tiedon palvelun Helsinki Region Infosharen toteutuksessa. Eskelinen kuului myös Yleisradion nimittämään Euroviisujen juhlatoimikuntaan.

Vuoden 2016 keväällä Eskelinen siirtyi Lontooseen innovaatio- ja teknologiajohtajaksi Future Cities Catapult -innovaatiokeskukseen johtamaan keskuksen Cities Labia. Future Cities Catapult on yksi Iso-Britannian kymmenestä Catapult -keskuksesta, joiden tehtävänä on synnyttää uutta liiketoimintaa kehittämällä yhteistyötä yritysten ja tutkimusmaailman välillä. Catapultit saavat perusrahoituksensa Iso-Britannian hallitukselta, minkä lisäksi ne hakevat kaupallista rahoitusta ja tutkimusrahoitusta eri lähteistä. Eskelisen johtama tiimi mm. toteutti globaalin Smart City -strategioiden vertailun, vastasi Belfastin kaupungin Smart City Frameworkin toteutuksesta sekä perusti älykkäiden kaupunkien standardeja kehittävän City Standards Networkin.

Edinburghin yliopiston ja Heriot-Watt-yliopistonn yhteisen Data Driven Innovation (DDI) -ohjelman johtajana Eskelinen aloitti syksyllä 2018. 10 vuotta kestävä DDI -ohjelma on osa Edinburghin ja Kaakkois-Skotlannin City Region Deal -kokonaisuutta, jonka missiona on auttaa alueen yrityksiä, julkisen sektorin organisaatioita ja kansalaisia hyötymään datan hyödyntämisen synnyttämistä mahdollisuuksista. Noin 660 miljoonaa punnan investointiohjelmassa rakennetaan viisi uutta innovaatiokeskusta ja niitä palveleva data-infrastruktuuri supertietokoneineen sekä toteutetaan kehityshankkeita jotka parantavat alueen tietoteknistä osaamispohjaa, luovat uutta yritystoimintaa ja houkuttelevat investointeja. Tavoitteena on tehdä Edinburgh tunnetuksi Euroopan datapääkaupunkina.

Eskelinen on myös kansainvälisen Open Knowledge Foundationin hallituksen jäsen. Rufus\_Pollockin perustama OKFN on tullut tunnetuksi erityisesti avoimen datan julkaisualustan CKANin kehittäjänä. Catherine Stihlerin toimitusjohtajakautena OKFN on vaatinut mm. Facebookin vaalimainonnan rajoittamista. 

Aiemmin Eskelinen on ollut living lab -verkoston European Network of Living Labs (ENoLL) puheenjohtaja sekä kansainvälisen Open & Agile Smart Cities -verkoston varapuheenjohtaja ja yksi perustajista.

Luottamustehtäviä
-----------------

* Open Knowledge Foundation, hallituksen jäsen, 2018–
* Smart London Board, jäsen, 2017–
* Open & Agile Smart Cities, varapuheenjohtaja, 2014–2018
* European Network of Living Labs, puheenjohtaja, 2012–2015
* Taideteollinen korkeakoulu, hallitus, 2002–2005, 2007–2009
* Osaamiskeskusohjelman Digibusiness -klusteri, johtoryhmä, 2008–2010
* TEKESin Vapaa-ajan palvelujen kehitysohjelma, johtoryhmä, 2007–2012
* Venäjän ja Itä-Euroopan Instituutti, johtokunta, 2007–2009
* Helsinki Design Weekin johtoryhmä, 2004–2007
* Esittävän säveltaiteen edistämiskeskuksen ESEKin johtokunta, 2005–2007

Lähteet
-------

* Huvila-teltan yleisömenestyksestä: muun muassa Helsingin kaupungin kulttuuri- ja kirjastolautakunnan esityslista 17.8.2005, §11 Helsinkiläisten festivaalien lupakäytäntö / Huvila-teltta. Linkki dokumenttiin: Kulttuuri- ja kirjastolautakunta

### Viitteet

1. 1 2 3 4  Römpötti, Harri: Hyvä ja paha data. (60-vuotishaastattelu) *Helsingin Sanomat*, 16.11.2022, s. B 11. Helsinki:  Sanoma Media Finland Oy. ISSN 0355-2047. Artikkelin verkkoversio. Viitattu 18.11.2022.
2. ↑  Vaeltajalle tärkeintä on kaupungin suunta ("Tänään 50 -vuotta täyttävä Jarmo "Elukka" Eskelinen kehittää avointa dataa Euroopan kaupungeille")  20.11.2012. Helsingin Sanomat.  Arkistoitu. Viitattu 16.8.2014.
3. 1 2  Jarmo Eskelinen Forum Virium. Viitattu 16.8.2014.
4. ↑  Helsinki Region Infoshare: 2 vuotta julkista avointa dataa *hri.fi*.  2013. Helsingin kaupungin tietokeskus. Viitattu 30.6.2018.
5. ↑  Jarmo Eskelinen Euroviisujen juhlavaltuuskuntaan Forum Virium. Viitattu 16.8.2014.
6. ↑  Forum Virium Helsingin Jarmo Eskelinen johtamaan Future Cities Catapultin innovaatiotoimintaa *Helsingin kaupunki*. Viitattu 30.6.2018.
7. ↑  Future Cities Catapult: Future Cities Catapult Makes Two Senior Hires to Oversee Technology Innovation and Run Major Projects in Cities *Future Cities Catapult*.  14.1.2016. Viitattu 11.11.2019. (englanniksi)
8. ↑  Global agendas for future cities *Smart Cities World*. Viitattu 11.11.2019. (englanniksi)
9. ↑  Smart Belfast businesses get their heads together to tackle urban challenges - Belfast City Council *www.belfastcity.gov.uk*. Viitattu 11.11.2019. (englanniksi)
10. ↑  Future Cities Catapult sets up City Standards Network *UKAuthority*. Viitattu 11.11.2019. (englanniksi)
11. ↑  Data-Driven Innovation programme launched *Scotsman - Edinburgh News*.  25.9.2018.  (englanniksi)
12. ↑  Michael Feldman: AMD CPUs Will Power UK’s Next-Generation ARCHER2 Supercomputer *The Next Platform*.  18.10.2019. Viitattu 11.11.2019. (englanniksi)
13. ↑  Can Edinburgh become data capital of Europe? *scotsman.com*. Viitattu 11.11.2019. (englanniksi)
14. ↑  Alex Hern: Twitter's canny political ad ban costs it little – and piles pressure on Facebook *The Guardian*.  31.10.2019. Viitattu 11.11.2019. (englanniksi)
15. ↑  Lyhyesti: Jarmo Eskelinen kansainvälisen verkoston johtoon (digitilaajille) *Helsingin Sanomat*.  26.5.2012. Viitattu 30.6.2018.
16. ↑  Smart Cities Conference highlights EU efforts to drive digitalisation of transport *Ertico Newsroom*.  16.1.2018. Viitattu 11.11.2019. (englanniksi)
17. ↑  Board: Open & Agile Smart Cities *Open & Agile Smart Cities*. Viitattu 30.6.2018. (englanniksi)
18. ↑  Toimitusjohtaja Jarmo Eskelinen valittiin maailmanlaajuisen Living Lab -verkoston puheenjohtajaksi - Forum Virium Helsinki *Forum Virium Helsinki*.  23.5.2012. Viitattu 30.6.2018.

Aiheesta muualla
----------------

* Podcast: Elukka Eskelinen – Miten minusta tuli minä

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |